ባንኮች የውጭ ምንዛሪ አሰጣጣቸውን የሚያሳዩ መረጃዎች እንዲያቀርቡ ታዘዙ
የአገሪቱ ባንኮች የውጭ ምንዛሪ አጠቃቀማቸውን መንግሥት ባወጣው መመርያ መሠረት መሆን አለመሆኑን የሚያሳዩ መረጃዎችን፣ ለኢትዮጵያ ብሔራዊ ባንክ እንዲቀርቡ መታዘዙ ተገለጸ፡፡ ባንኮቹም በታዘዙት መሠረት መረጃዎቻውን ማስገባታቸው ተሰምቷል፡፡መጋቢት 11 ቀን 2009 ዓ.ም. ብሔራዊ ባንክ ለሁሉም ባንኮች ባስተላለፈው ትዕዛዝ፣ ካለፈው ሐምሌ 2008 ዓ.ም. ጀምሮ የውጭ ምንዛሪ አሰጣጣቸውን የሚያሳዩ መረጃዎችን በአምስት ቀናት ውስጥ ማቅረብ እንዳለባቸው አስታውቋል፡፡በብሔራዊ ባንክ የውጭ ምንዛሪ ዲፓርትመንት በተላከው ደብዳቤ መሠረት እያንዳንዱ ባንክ የውጭ ምንዛሪ ጠያቂዎችን የመዘገቡበት፣ ለውጭ ምንዛሪ ጥያቄ የቀረበውን የግዥ ፕሮፎርማና ለማን እንደተሰጠ የሚያሳዩ መረጃዎች ማቅረብ አለባቸው፡፡ብሔራዊ ባንክ ይህንን ትዕዛዝ ያስተላለፈው ባለፈው ዓመት በባንኮች ተግባራዊ  እንዲሆን ባስተላለፈው የውጭ ምንዛሪ አሰጣጥ መመርያ መሠረት መፈጸም አለመፈጸሙን ለማጣራት እንደሆነ ምንጮች ገልጸዋል፡፡ባንኮች የውጭ ምንዛሪ ጠያቂዎችን በመመዝገብ በተራቸው መሠረት ማስተናገድ እንዳለባቸው የሚያዝ መመርያ መውጣቱ ይታወሳል፡፡ ደንበኞቻቸው ያልሆኑ የውጭ ምንዛሪ ጠያቂዎችን የማስተናገድ ግዴታም ጥሎባቸዋል፡፡ የውጭ ምንዛሪ የሚጠይቁ አስመጪዎችን በሙሉ ያለምንም ቅድመ ሁኔታ እንዲያስተናግዱ ጭምር ታዘዋል፡፡ አንድ የውጭ ምንዛሪ ጠያቂ አገልግሎቱን ለማግኘት የባንኩ ደንበኛ እንደሆነ መጠየቅ እንደሌለበት እንዲሁ፡፡ሰሞኑን በተላለፈው ትዕዛዝ መሠረት ባንኮች የውጭ ምንዛሪ አሰጣጣቸውን የሚያሳዩ መረጃዎችን አጠቃለው እንዲያስገቡ የተሰጣቸው የጊዜ ገደብ ባለፈው ዓርብ መጋቢት 15 ቀን 2009 ዓ.ም. ተጠናቋል፡፡ ሪፖርተር ከተወሰኑ ባንኮች ያገኘው መረጃ እንደሚያመለክተው፣ በተጠየቁት መሠረት መረጃዎችን ለብሔራዊ ባንክ አቅርበዋል፡፡ 